Ngogolán ású engɔ́ngɔ́l mod yā yáyón Ńtondôbə á mís á zāŋ miǹtyé míé. 2Ǎ Ńtondôbə, wógó ngogolán dzama, ǹtad wáma ó kwíí ábə wa! 3Tə wasɔli ma ású dóe, ámōs mīńtyé mí bə̄lə́ mā; kə́ə́gə alɔ́ dóē ábə ma, ámōs mātad, vólógo mə yalan ! 4Amú məlú máma mádímizan anə́ ótsída, bivɛ̌s byáma byáyōŋ anə́ ndóan. 5Anə́ élɔ́g bə́ tsíg, ǹnə́m wáman ma kód mə̌ ngavóan dí. 6Ńtādán mātad, ai ǹsíŋílan māsíŋili, ekob é ḿbaa yǎ mā á bivɛ̌s. 7Mafulan ai zum fəbə yǎ ńkōd ńnam, mə́ ńtɔa yǎ anə́ ákǔŋ yā bīlíg. 8Makánga mə tála, makə masiŋili, anə́ ńtɔd ónɔ̌n á miǹdǐl á yōb. 9Məmǒs mə́sə miǹzízíŋ mí kpə́gələ ma, ḿból báwóg ḿbə̂ olún ai ma, bə́ ńtɔ̄á yǎ hə ákag á dzwé dáma. 1OAsǔb ńdɔ̄ lə́ nə́ bídí yā mādí, maful mənyú máma ai bibə́ge. 11Ású ólún wóe ai məliŋiná móe, ńdɔ o ngábɛ́de ma á yōb, o vúndí mā á fyɛ́. 12Məlú mámā mâlod anə́ díbī yā láyímbi, maman kód anə́ élɔ̄g. 13Ḿfág wóe, ǎ Ńtondôbə, wa o tɔ̄á étɔá kúm á kɔ́m yǎ kɔ́m, bâkə bâtsog wa á mim̀miě mí bod mísə. 14Wakódō á sí, ású édīŋ wādiŋ Síon, amú ábōg á kwí yǎ nə̄ ó yen nyé ngɔ́l: owé, abǒg á kwí ya! 15Bitúgā bíe byâdiŋ məkɔ́g móé, byáwōg mīǹtyé ású ḿbúlúg wóé. 16Məyɔŋ mâyi kɔn dzwé Ńtondôbə wɔ̌ŋ, miǹkúkúmá mísə̄ yā sí mí mbádaga dúmá díé, 17éyɔŋ Ǹtondôbə ǎ yi dúgán lóŋ Síon, éyɔŋ báyi nyé yén a dúmá díé étēde, 18éyɔŋ ǎ yi wóg ngogolán bingɔ́ngɔ́l bí bod, təge byandi biyəgá byábán. 19Bâyəan dɔ́ til ású ḿmīē bod wázu abǒg te m̀kpámáŋ áyɔŋ wáyi lugu Ńtondôbə: 20Amú Ńtondôbə a ngálə́mbə á nə́ á ḿfūfúb étɔbɔgɔ wóé, Ǹtondôbə, ḿfág á nə̄ á yób, ńdɔ a ngábəbə sí, 21ású yə̄ nâ á wog ǹtǎd mim̀bog ai nâ á sóe filí ébá bə́ ngábə́ bələ́ naa bə́ wúag. 22Bǎyi bə́gələ dzwé Ńtondôbə á Síon ai olugú wōē á Yērúzalɛm,